Avainsanat

Tiivistelmä



Avainsanat

1 Ennakkoratkaisukysymykset - Asian saattaminen yhteisöjen tuomioistuimen käsiteltäväksi - Yhteisöjen tuomioistuimen tehtävänä ei ole tutkia ennakkoratkaisupyynnön sisältävän päätöksen yhdenmukaisuutta kansallisten oikeudenkäyntimenettelyä ja tuomioistuinten toimintaa koskevien sääntöjen kanssa

(EY:n perustamissopimuksen 177 artikla)

2 Valtioiden myöntämät tuet - Tukihankkeet - Perustamissopimuksen 93 artiklan 3 kohdassa määrätyn kiellon vastaisesti myönnetty tuki - Kansallisten tuomioistuinten velvollisuudet, jos asia on samanaikaisesti komission käsiteltävänä - Yksityisten oikeuksien täydellinen suojaaminen - Mahdollisuus pyytää neuvoa komissiolta tai esittää yhteisöjen tuomioistuimelle ennakkoratkaisupyyntö

(EY:n perustamissopimuksen 5 ja 92 artikla, 93 artiklan 2 ja 3 kohta sekä 177 artikla)

3 Valtioiden myöntämät tuet - Valtion tukien käsite - Julkisen yrityksen vapaan kilpailun piiriin kuuluvaa toimintaa harjoittaville tytäryhtiöilleen antaman logistisen ja kaupallisen avun katsominen valtion tueksi - Edellytykset - Vastikkeeksi saadun korvauksen pienuus suhteessa normaaleissa markkinaolosuhteissa vaadittavaan korvaukseen

(EY:n perustamissopimuksen 92 artikla)

4 Valtioiden myöntämät tuet - Tukihankkeet - Perustamissopimuksen 93 artiklan 3 kohdassa määrätyn kiellon vastaisesti myönnetty tuki - Kansallisten tuomioistuinten velvollisuudet niiden käsitellessä korvausvaatimusta

(EY:n perustamissopimuksen 93 artiklan 3 kohta)

5 Valtioiden myöntämät tuet - Tukihankkeet - Perustamissopimuksen 93 artiklan 3 kohdassa määrätyn kiellon vastaisesti myönnetty tuki - Tuensaajan vastuu ei perustu yhteisön oikeuteen - Kansallisen oikeuden mahdollinen soveltaminen

(EY:n perustamissopimuksen 93 artiklan 3 kohta)

Tiivistelmä

6 Yhteisöjen tuomioistuimen tehtävänä ei ole perustamissopimuksen 177 artiklassa tarkoitetun ennakkoratkaisumenettelyn yhteydessä tutkia sitä, onko se päätös, jolla ennakkoratkaisupyyntö esitetään, tehty kansallisten oikeudenkäyntimenettelyä ja tuomioistuinten toimintaa koskevien sääntöjen mukaisesti. Yhteisöjen tuomioistuimen on pysyttäydyttävä siinä päätöksessä, jolla jäsenvaltion tuomioistuin on esittänyt ennakkoratkaisupyynnön, jollei sitä ole kumottu kansallisessa oikeudessa mahdollisesti säädetyssä muutoksenhakumenettelyssä.

7 Kansallisen tuomioistuimen on katsottava, että asia kuuluu sen toimivaltaan, joten sen ei tarvitse lykätä asian käsittelyä siihen saakka, kunnes komissio ottaa kantaa kyseisten toimenpiteiden luonteeseen käsitellessään kannetta, jossa sitä vaaditaan määräämään seuraamuksia perustamissopimuksen 93 artiklan 3 kohdan viimeisessä virkkeessä tarkoitettujen tukihankkeiden täytäntöönpanoa koskevan kiellon rikkomisesta, vaikka asia on samanaikaisesti komission käsiteltävänä eikä tämä vielä ole ratkaissut kysymystä siitä, ovatko toimenpiteet, joihin valtio on ryhtynyt, valtion tukia.

Se, että komissio on 93 artiklan 3 kohdan perusteella aloittanut alustavan tutkintamenettelyn taikka 93 artiklan 2 kohdassa määrätyn kontradiktorisen tutkintamenettelyn, ei ole peruste sille, että kansallisilla tuomioistuimilla ei enää olisi velvollisuutta suojella yksityisten oikeuksia siinä tapauksessa, että edeltävää tiedoksiantamista koskevaa velvollisuutta olisi rikottu. Muunlainen tulkinta suosisi sitä, että jäsenvaltiot eivät noudata kyseistä kieltoa, sillä komissio voi määrätä vain lisätuen maksamisen keskeyttämisestä, jos se ei ole tehnyt lopullista pääasiaratkaisua asiassa, ja perustamissopimuksen 93 artiklan 3 kohdan tehokas vaikutus (effet utile) heikentyisi, jos asian saattamisella komission käsiteltäväksi estettäisiin kansallisia tuomioistuimia määräämästä seuraamuksia tämän määräyksen rikkomisesta.

Jotta kansallinen tuomioistuin voisi ratkaista sen, onko valtion toteuttamasta toimenpiteestä, johon on ryhdytty ottamatta huomioon 93 artiklan 3 kohdassa olevia edeltävää tutkintaa koskevia määräyksiä, pitänyt antaa tieto komissiolle, se voi tässä yhteydessä joutua tulkitsemaan ja soveltamaan valtion tuen käsitettä. Jos kansallinen tuomioistuin on epävarma tästä käsitteestä, se voi pyytää komissiota selventämään asiaa, ja komission on tällöin perustamissopimuksen 5 artiklaan perustuvan yhteistyövelvollisuuden nojalla vastattava viipymättä. Lisäksi kansallinen tuomioistuin voi esittää tai sen on esitettävä perustamissopimuksen 177 artiklan toisen ja kolmannen kohdan mukaisesti 92 artiklan tulkintaa koskeva ennakkoratkaisukysymys yhteisöjen tuomioistuimelle. Jos kansallinen tuomioistuin pyytää komissiolta neuvoa asiassa tai esittää ennakkoratkaisupyynnön yhteisöjen tuomioistuimelle, sen on harkittava, onko asianosaisten etujen suojaamiseksi tarpeen antaa väliaikaismääräyksiä, jotka ovat voimassa siihen asti, kunnes kansallinen tuomioistuin antaa lopullisen päätöksen asiassa.

8 Perustamissopimuksen 92 artiklassa tarkoitetun valtion tuen käsitteen piiriin eivät kuulu vain positiiviset suoritteet, kuten avustukset, vaan myöskin sellaiset toimenpiteet, jotka eri muodoissaan vähentävät yrityksen tavanomaisia kuluja ja jotka tämän vuoksi, vaikka eivät olekaan tukia sanan täsmällisessä merkityksessä, ovat saman luonteisia ja vaikuttavat samalla tavoin.

Tästä seuraa, että jos julkinen yritys antaa logistista ja kaupallista apua sellaisille yksityisoikeudellisille tytäryhtiöilleen, jotka harjoittavat vapaan kilpailun piiriin kuuluvaa toimintaa, tätä apua on pidettävä valtion tukena, jos vastikkeeksi saatu korvaus on pienempi kuin se korvaus, jota olisi vaadittu normaaleissa markkinaolosuhteissa. Tämän viimeksi mainitun edellytyksen osalta kansallisen tuomioistuimen on määritettävä tavanomainen korvaus kyseisistä suoritteista; tällainen harkinta edellyttää sellaisen taloudellisen erittelyn tekemistä, jossa otetaan huomioon kaikki ne tekijät, jotka normaaleissa markkinaolosuhteissa toimivan yrityksen olisi ollut otettava huomioon vahvistaessaan korvauksia annetuista palveluista.

9 Kun otetaan huomioon valtion tukihankkeita koskevan perustamissopimuksen 93 artiklan 3 kohdan mukaisen edeltävän valvontamenettelyn noudattamisen tärkeys yhteismarkkinoiden häiriöttömälle toiminnalle, kansallisen tuomioistuimen on hyväksyttävä tukien palauttamista koskeva vaatimus, jos se toteaa, ettei tuista ole ilmoitettu komissiolle, ellei tämä palauttaminen erityisten seikkojen vuoksi ole epäasianmukaista. Muunlainen tulkinta suosisi sitä, että jäsenvaltiot eivät noudata tukihankkeiden toteuttamista koskevaa kieltoa, sillä mikäli kansalliset tuomioistuimet voisivat määrätä vain uusien maksujen keskeyttämisestä, jo myönnetyt tuet jäisivät voimaan aina siihen saakka, kunnes komissio tekee lopullisen päätöksen tukien soveltumattomuudesta yhteismarkkinoille ja määrää niiden palauttamisesta.

10 Sellaisen tuensaajan vastuu, joka jättää tarkistamatta, onko sen vastaanottamasta tuesta annettu tieto komissiolle perustamissopimuksen 93 artiklan 3 kohdan mukaisesti, ei voi perustua pelkästään yhteisön oikeuteen. Perustamissopimuksen 93 artiklassa määrätyllä valtion tukia koskevalla valvontajärjestelmällä ja tutkinnalla ei näet aseteta erityisiä velvollisuuksia tuen saajalle.

Jos kuitenkin sopimussuhteen ulkopuolista vastuuta koskevien kansallisten säännösten mukaan taloudellisella toimijalla on vastuu siitä vahingosta, jonka sen hyväksymä sääntöjenvastainen tuki aiheuttaa toisille taloudellisille toimijoille, syrjintäkiellon periaate saattaa tietyin edellytyksin aiheuttaa sen, että kansallisen tuomioistuimen on katsottava edellä mainitun yhteisön säännöksen vastaisesti maksetun valtion tuen saajan olevan vastuussa.